钦定古今图书集成/明伦汇编/官常典/第290卷 > 刘辟彊
## 钦定古今图书集成/明伦汇编/官常典/第290卷 > 刘辟彊

按《汉书楚元王传》：元王子富封红侯。富子辟彊，字少
卿，好读《诗》，能属文。武帝时，以宗室子随二千石，论议
冠诸宗室，清静少欲，常以书自娱，不肯仕。昭帝即位，
或说大将军霍光曰：“将军不见诸吕之事乎？处伊尹、
周公之位，摄政擅权，而背宗室，不与共职，是以天下
不信，卒至于灭亡。今将军当盛位，帝春秋富，宜纳宗
室，又多与大臣共事，反诸吕道。如是则可以免患。”光
然之，迺择宗室可用者。辟彊子德待诏丞相府，年三
十馀，欲用之。或言父见在，亦先帝之所宠也。遂拜辟
彊为光禄大夫，守长乐卫尉，时年已八十矣。徙为宗
正，数月卒。